VTT.fi | Sulautettujen järjestelmien kehittämistyöhön uudet menetelmät
VTT on kehittänyt eurooppalaisten tutkimuskumppaniensa kanssa sulautettujen järjestelmien kehitystyötä varten uusia menetelmiä ja työkaluja. Erityisesti lentokone-, auto-, teollisuusautomaatio-, elektroniikka- ja tietoliikenneteollisuus voivat hyötyä menetelmistä entistä turvallisempien järjestelmien kehittämisessä.
Sulautettujen järjestelmien tulevaisuuden haasteena on vähentää kustannuksia, parantaa laatua ja saada tuotteet nykyistä nopeammin markkinoille. Eurooppalaisessa tutkimusprojektissa kehitettiin sulautettujen järjestelmien kehittämistä tukeva metodologia, joka tarjoaa alustapohjaista kehittämistä tukevan mallinnusprosessin ja mallinnuskielen ja -tekniikat sovellusten ja alustan mallintamiseksi. Lisäksi metodologia tarjoaa menetelmät ja työkalut sulautettujen järjestelmien laadun arvioimiseksi jo suunnitteluvaiheessa. Tutkimuksessa määriteltiin myös, millainen on integroitu kehitysympäristö, joka tarjoaa käyttäjilleen keinot mallien muuntamiseksi toiseen muotoon kehitysvaiheesta toiseen siirryttäessä sekä mahdollisuuden jäljittää suunnittelutuotokset vaatimuksista toteutukseen ja päinvastoin.
Lentokone-, auto- ja teollisuusautomaation lisäksi metodologiaa voidaan hyödyntää myös muissa hajautetuissa sulautetuissa järjestelmissä, kuten hajautetuissa ohjaus-, mittaus- ja kommunikointijärjestelmissä kotona, toimistossa, teollisuudessa tai kaupunkimiljöössä.
Tutkimus on tehty pääosin EU:n seitsemännen puiteohjelman rahoituksella. Wienin teknillisen yliopiston koordinoimaan projektiin osallistui 23 partneria 11:sta Euroopan maasta.
VTT osallistui sulautettujen järjestelmien ohjelmisto- ja järjestelmäosaamisellaan arkkitehtuurityylin ja -rungon kehittämiseen ja oli päävastuussa metodologian kehittämisestä.